Lurdes Baulenas, nova patrona de la Fundació Universitària Balmes - cedosona.org
Lurdes Baulenas, nova patrona de la Fundació Universitària Balmes
La presidenta del Consell Empresarial d’Osona, Lurdes Baulenas, s’ha incorporat al Patronat de la Fundació Universitària Balmes (FUB) en substitució del president del Patronat d’EADA David Parcerisas, que ha cessat del seu càrrec. En la sessió que ha tingut lloc aquest dijous a la tarda, el Patronat ha aprovat acceptar el seu nomenament com a “persona física de prestigi acadèmic, social, empresarial o professional”, tal com marquen els Estatuts.
A banda, també s’han notificat els nous patrons i patrones sorgits de les eleccions municipals del passat 25 de maig.Es tracta de l’alcaldessa de Berga, Montserrat Venturós, el de Manlleu, Àlex Garrido, el d’Olot, Pep Berga, el de Ripoll, Jordi Munell, Albert Piñeira de Puigcerdà, el de Prats de Lluçanès, Jordi Bruch, Joan Ramon Veciana de Sant Hilari Sacalm, el de Torelló, Marçal Ortuño, el de Granollers, Josep Mayoral, i la de Figueres, Agnès Lladó. De tots aquests, 4 són patrons i patrones nous fruit de canvis als seus Ajuntaments. Es tracta dels d’Olot, Prats de Lluçanès, Torelló i Figueres. Dins aquest grup, integrat per càrrecs electes, faltarà nomenar patró el nou president del Consell Comarcal d’Osona i els regidors de l’Ajuntament de Vic que es considerin.
El Patronat està integrat per 12 alcaldes, el president del Consell Comarcal d’Osona i 4 regidors. Són 16 membres electes dels 39 que té el plenari de l’entitat titular de la Universitat de Vic – Universitat Central de Catalunya.